khistorydata/jeongjo-sjw-relations huggingface dataset:
정조 5년
司諫金和中啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟令散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請前判書李溎。亟施島配之典。請具庠。設鞫嚴問。依律處斷。請趙宗鉉。亟施絶島定配之典。答院曰。不允。第九件第十六件事。亟停勿煩。措辭見上
정조 5년
辛丑正月十六日。兼春秋朴行淳。刑曹啓目。擊錚人全命眷供辭。有難準信。令道臣。詳査稟處。何如。啓。傳曰。雖非科事。猶有侵虐之罪。況此所犯。旣係科場。又是不法。大凡訟理。一邊之言。雖難盡信。如無實也。囚供豈至於此。該守令。竝令該府。拿問口招。本事依回啓。令道臣。親執詳査。無或遲滯。從速修啓本以聞。萬有一不能嚴覈。則該道臣。重勘斷不可已之意。措辭行會。
정조 5년
辛丑正月十六日卯時。上詣永禧殿毓祥宮擧動入侍時。行都承旨李𡊠。左承旨徐有防。右承旨朴祐源。左副承旨柳義養。右副承旨沈念祖。同副承旨李晉圭。假注書李集斗趙興鎭。記事官張顯慶徐龍輔。以次序立訖。上御遠游冠絳紗袍。由仁和門。乘輿出詣仁政門外。左通禮。跪啓請降輿乘輦。上降輿乘輦。進發詣永禧殿門外。左通禮。啓請降輦乘輿。上降輦乘輿。仍詣齋室。東西班行禮。以次分東西成班後。上詣版位。上行四拜禮。詣殿內各室。奉審後。還詣齋室。御翼蟬冠袞龍袍。乘輿詣乘輦所。進發詣毓祥宮。行展拜禮。祐源曰。今日展拜。百官行禮之時。西班稀疎。全不成樣。事體所在。殊涉未安。袖擧案外。應參不參人員。捧現告。竝從重推考。何如。上曰。依爲之。兼兵曹判書洪樂性曰。莫重侍衛。別雲劍一員。寶劍二員。摠管二員。未及待令。竝推考。何如。上曰。依爲之。上詣齋室。命承史閣臣宣饌訖。直提學鄭民始曰。本閣堂郞。引陪今旣設置。內閣事體。與他自別。況奉牌前導者。不可不擇立。依舍人司廳直差定例。毋論政院玉堂諸上司。下隷。擇其可立者。隨時立役。則似亦爲尊體貌之一端。且本閣書吏之使役。重且繁矣。而料布薄略。無以支保。若於厚料布衙門。各得書吏一窠。以爲閣吏元定之窠。使之帶本役。除本仕而立役於本閣。其窠則仍作遞付之窠。而見存者若退去。則代立者。仍付其窠。似爲便當。目今閣吏所帶之本役。因其窠而元定。從後當差二人。從其願付他衙門。使之待窠陞實。而亦以其役。定爲元窠。何如。上曰。依爲之。仍還宮。由協陽門。還內後。承史以次退出。
정조 5년
辛丑正月十六日申時。上御誠正閣。禮兵房承旨前奎章閣提學入侍時。左承旨徐有防。右承旨朴祐源。前奎章閣提學徐命膺。假注書李集斗。兼春秋金廷龍文采五。以次進伏訖。上曰。近以本閣事。有所提飭矣。卿雖原任。亦與時任閣臣。相議擧行。未爲不可。而予方以內閣。抄出東國文集。以爲考籍。欲稽事實。俾成一冊子。卿意。果何如。命膺曰。若抄出文籍。成一冊子。則豈不爲美事乎。大抵我國人。雖知中國事實者有之。東國事籍。實皆茫昧矣。聖意如欲抄集。以成冊子之事。則以向者抄選文學之臣。使之抄出可考之文。一以爲稽古之方。一以爲作成之道。則似好矣。上曰。近來新進文官。果無此等事托成之材。卿則素來從事於文字上。此等事。必有所見。商量指劃。似好矣。命退。命膺先退。命書傳敎曰。本閣旣有謝箋。則宜有賀箋。行於太學者。獨不可行於內閣乎。且考通編。有閣學士正至賀箋。此亦述古之一端。此後正至及慶賀日。本閣臣封箋詣閤。請承傳色以進。命書傳敎曰。本閣。如無行公及在京堂上之時。雖非當品。如有原任人。自本閣。原任人列書望單。入啓受點。以檢校堂上稱號。權攝閣務。郞官準此陞資之前。直閣陞六之前。待敎如値無行公郞官之時。則依堂上例爲之。稱號則以校檢官事定式。曾經直閣待敎者。至二品則雖權察。似不可爲。竝令知悉。命書傳敎曰。英考承儲。旣屆舊甲。肅祖誕降。又回是年。小子羹墻之慕。一倍維新。曠禮經歲。顧此濡露之感。冞增怵惕。謁于明陵。自有當行之日。而元陵祗謁。不可不先行於春謁時。來月有難陵行。今月內。當展謁于元陵。少展小子之忱。以晦前推擇以入。上曰。注書出去。問于禮曹觀象監。自今月二十四日至晦日。何日爲吉。知入。賤臣承命出來。問禮曹觀象監。則以爲二十六日二十七日大吉云。以此入奏。命退。承史退出。
정조 5년
行都承旨李𡊠坐藥院直。左承旨徐有防坐直。右承旨朴祐源坐。左副承旨柳義養坐。右副承旨沈念祖坐。同副承旨李晉圭坐直。注書二員未差。假注書李集斗仕直趙興鎭病。事變假注書李祖承仕。
정조 5년
徐有防啓曰。景慕宮酌獻禮。親祭祭文。當爲製進。藝文提學金熤。待明朝牌招。何如。傳曰。允。
정조 5년
傳于李𡊠曰。禮房承旨。與提調入侍。
정조 5년
沈念祖。以漢城府言啓曰。每當上元前夜。各洞市童輩。例有聚拍體俑之戲。而今番洞任輩。以勿爲聚拍之擧。知委各家。有若禁令。頗多騷擾之弊。故聞甚怪訝。各該部書員。査問委折。則以爲本府。爲慮傷人之事。嚴禁石戰之戲。故部官。乃以兒童之聚拍體俑。仍爲石戰。竝令禁其體俑。有此騷擾之端云。所謂體俑事。雖不經。俗習已成。則旣無上司之指揮。忽致閭里之騷擾。事甚駭然。當該各部。伊日入直官員。竝拿問處之。何如。傳曰。允。
정조 5년
徐有防。以內醫院官員。以都提調意啓曰。慶壽宮産室廳待令醫官及下人等。依例供饋事。分付該曹之意。敢啓。傳曰。知道。
정조 5년
朴祐源。以都摠府言啓曰。副摠管申大謙。以武臣堂上朔試射試官。慕華館晝仕出去之意。敢啓。傳曰。知道。
정조 5년
又以備邊司言啓曰。會寧開市。旣已完畢。令承文院。撰出回咨。別定禁軍騎撥。下送于義州府。使之傳給鳳城將處。以爲轉送北京之地。何如。傳曰。允。
정조 5년
李晉圭。以備邊司言啓曰。貢市人弊瘼。令備局。草記事。命下矣。司宰監貢人以爲。戊戌年裁減貢價。特許復舊云云。自該曹已減之貢價。今不可遽議復舊。西氷庫貢人以爲。再昨年氷丁。減供時。惠廳戶曹所減氷價。米一百四十餘石。還爲上下云云。氷丁旣減。則氷米之隨減。該司擧行。事理似然。帽子廛市民以爲。自稅帽變作之後。渠輩失利。將至罷散之境云云。昨年自本司劃給帽子三百隻於本廛。使之貿易資生。而渠輩無銀。不得交易。則他無可以變通之道。長興庫貢人以爲。閤門排設。使地衣契貢人。進排云云。貢契相爭。已有年所。而該庫之不許變通。必有其故。亦不可容易許施。司圃署貢人以爲。治圃田畓。成陳已久。特許代土云云。渠輩不謹而失地。到今年久而責代者。事甚無謂。竝置之。軍契貢人以爲。先進排已磨鍊之價。卽令上下。得蒙支保云云。若是已進排之事。則該曹之減削不給。殊甚無義。鴨島契貢人以爲。積峙物種。盡入燒燼。在前水患時。有充給之例。今番亦爲變通云云。旣有前例。則貢人之稱冤。不爲無據。弓角契貢人以爲。倭銅愆期。無價進排。生銅。自戶曹直捧其價。自京上下云。旣設之貢。雖不可猝改。未收之銅。亦當申飭推給。銀廛市民以爲。銀貨阻絶。將至散亡。依白木廛銀貨廛添補之例。復設麯子廛。與本廛合設云云。合廛旣有已例。麯子時方賣買。則渠輩情願。容或爲說。立廛市民以爲。銀路絶種。緞貿漸少。將無以應役云云。失利之事。雖甚可矜。可捄之策。亦難猝議。竝令各該曹該署。商量稟處。內魚物廛白木廛布廛紙廛鐵物廛市民等以爲。亂廛之弊。去而益甚。擧皆失利。將至難保云云。嚴禁亂廛之意。朝家申飭。非止一再。而法司之漫不致意。不善檢飭。致有市民呼冤之弊者。極爲駭然。各別申飭。俾無如前無實之弊。其人貢人以爲。都監炬子。復責進排。各宮香炭。加捧漸多云云。分付工曹。使之察飭。牛毛氈契人以爲。羊毛氈匠。造槊亂賣。欲奪生業云云。兩氈匠人。互稱亂賣。年年爭訟。故各因其業。共公賣買之意。曾已決給。則又生都奪之計。有此煩聒之擧者。極爲痛駭。令攸司。從重科治。何如。傳曰。允。稟處事。申飭事。各令攸司。除尋常着意擧行。無或如前汎忽。可也。
정조 5년
沈念祖。以兵曹言啓曰。宣傳官李元植。日前內試射時。得蒙直赴殿試恩典。所帶之職。係是南行窠。不可仍帶。呈狀乞遞。今姑改差。何如。傳曰。允。
정조 5년
鄭志儉。以兵曹言啓曰。今正月二十六日。元陵擧動時。問安各差備應把本曹驛馬及京畿洪忠江原黃海四道驛馬。補把之數。依前例別單書入。而各其監營。定差使員。同月二十四日。京中逢點。司僕寺。添補。京畿驛馬。則一從本寺啓下數。直爲入把之意。分付。何如。傳曰。依允。存削數知委而司僕。今番則略定匹數。分付各該道。使之等待。
정조 5년
又以兵曹言啓曰。元陵展謁事。命下矣。以何營軍兵隨駕。何營軍兵留陣而禁軍馬步軍幾番幾哨磨鍊乎。敢啓。傳曰。以訓局軍步軍十哨馬軍三哨爲先廂。以禁衛軍爲後廂。禁軍三番隨駕。留陣。以御營廳爲之。
정조 5년
檢閱金載瓚疏曰。伏以。臣又福付翰林矣。職是宿趼。分宜卽膺。而臣父臣熤。方帶藝文提學之任。父子所叨。竝是一館。在臣私分。萬萬惶慼。藉曰館閱之職。本無嫌避。而臣於月前。得見諸翰林仕日久。近自本館。書送於臣父者。此蓋爲貶座時殿最地也。單弁。書以郞廳仕日云。然則翰林爲郞廳。提學爲堂上者審矣。堂郞之嫌。在法當避。父子之親。尤有。自今若曰法無相避而冒當是職。則是以父子反爲堂郞也。格例事體。寧有是理。今臣見叨之不可冒膺。旣此而章章得甚。玆敢來伏繁外拜章經歸。伏乞聖明。亟賜鑑諒。亟遞臣職。俯以存公格。以安私義。千萬幸甚。備忘記。館閣元無規避。昨夏曲諒。猶以春秋兼銜之倒遞故然。而見帶之職。大異於此。此而許施。則流來典例。懷自此人始。其可成說。若以仕日磨勘爲言。弘文館之領事大提學提學。獨不磨勘貶目乎。然則奈之何前輩之審於去就者。與父若兄。行公於館職乎。新進似此處義。不吉爲美事。向此諭一開。後弊難防。不可無示警。檢閱金載瓚罷職。原疏還給。捧納承旨從重推考。
정조 5년
辛丑正月十七日辰時。上御寶慶堂。藥房入侍時。都提調鄭弘淳。提調金華鎭。副提調李𡊠。左承旨徐有防。假注書李集斗。記事官鄭東浚。醫官吳道炯崔宅中方泰逵。以次進伏訖。上曰。都提調進前。弘淳進前曰。夜間聖體。若何。上曰。一樣矣。弘淳曰。今日設産室廳。臣等日夜攢祝。不勝慶抃之忱矣。上曰。卿等見昨日陵行傳敎乎。弘淳曰。旣有行幸定日之命。今無容更奏。而春寒尙此未解。恐妨聖體調攝之節矣。上曰。不必過慮矣。弘淳曰。産室廳直宿時。若値動駕時。則提調一員。例爲留院。今番則。何以爲之乎。上曰。依爲之。卿其留院。可也。命書傳敎曰。産室廳提調及翰注。各於直所直宿。命書傳敎曰。醫官差備近處。自今日待令事。出榻敎尙衣僉正尹昌胤。自今日依例別入直事。出榻敎上曰。産室廳排設。擧行。可也。弘淳等。使醫官道炯等。鋪藳席皮物於産室一間。雜付祈禳之符於壁上。仍讀符三遍訖。命退。諸臣退出。
정조 5년
辛丑正月十七日午時。上御誠正閣。禮房承旨。藥房提調入侍時。左承旨徐有防。藥房提調金華鎭。假注書李集斗。兼春秋金廷龍。記事官鄭東浚。以次進伏訖。上曰。今見戶曹會錄文書。則多以內入懸註。一年計之。予無一物內入之事。而如是夥然。是何故耶。以卿爲節用。何爲而如是多爲內入耶。華鎭曰。大殿差備。果無所納之事。而各殿差備。自多有內入之事。故統以內入懸註故耳。上曰。此後則前例外。各差備內入。懸註以入事。定式。可也。上曰。關西御史之事。自有御史以來。曾所未見。其貽辱朝廷。大矣。業欲處分。而姑未果矣。華鎭曰。此人素有執拗。且過於細瑣。畢竟失着矣。上曰。今則産室雖有設廳。別無擧行之事。各司進排官。竝直前。姑勿待令。可也。仍命書傳敎曰。直宿時。各司郞官例爲待令。而問于戶判。別無進排之物云。貽弊則不貲。倂直前。勿爲待令事。分付。命退。華鎭先退。承史以次退出。
정조 5년
辛丑正月十七日申時。上御誠正閣。禮房承旨入侍時。左承旨徐有防。假注書李集斗。兼春秋金廷龍。記事官鄭東浚。以次進伏訖。上曰。注書出去。刑曹禁府。輕囚罪人知入。賤臣承命出來。持刑曹禁府輕囚擧案還入。上命書傳敎曰。時囚中權伋鄭履顯。所坐不至大段。白師憲康思賢金象行黃昌源金德行。必是下隷傳訛之致。竝附過放送。命書傳敎曰。南行宣傳官。口傳差出。上命讀朱書。賤臣伏讀訖。命退。承史退出。
정조 5년
行都承旨李𡊠坐。左承旨徐有防坐直。右承旨朴祐源坐。左副承旨柳義養坐。右副承旨沈念祖坐直。同副承旨李晉圭坐。注書二員未差。假注書李集斗藥院直趙興鎭仕直。事變假注書李祖承仕。
정조 5년
朴祐源。以都摠府言啓曰。今日乃是軍兵等中日當次。而取考前例。則産室廳直宿時。有停止之例。今番。依此例。停止之意。敢啓。傳曰。知道。
정조 5년
傳于徐有防曰。東萊府使留待。
정조 5년
備忘記。東萊府使趙英鎭。下直。長弓一張。長箭一部。片箭一部。筒兒一箇。賜給。
정조 5년
徐有防。以奎章閣言啓曰。本閣書吏兼付窠。某某司幾窠。定爲一定之式。商量分俵。草記事。命下矣。宣惠湖南廳書吏一窠。戶曹版籍色書吏一窠。兵曹二軍色書吏二窠。訓鍊都監禁衛營御營廳餉色書吏各一窠。守禦廳戶房書吏一窠。定爲閣吏。元定窠。以此定式遵行。毋得違越之意。分付各該司。何如。傳曰。允。
정조 5년
朴祐源。以備邊司言啓曰。全羅道羅州大黑山島漂到大國人。發送狀聞。旣已來到。令承文院撰出咨文。別定禁軍。騎撥下送于義州府。使之傳給鳳城將處。以爲轉送北京之地。何如。傳曰。允。
정조 5년
記注官張顯慶書啓曰。臣敬奉聖批。馳往傳諭于東部建德坊契栢子洞領府事金尙喆所住處。則以爲臣於前後恩諭之下。尙不敢爲承命之計者。誠以禮防。不可毁也。廉恥不可喪也。只緣詞不足以感至尊。誠未能以格高穹。不惟未準所請。批敎旣極諄懇。責勉有踰尋常。有若臣不體聖意。强自引入。雙擎九頓。固已惶悚。而至於偕來之命。尤出常格之外。臣於是仰感恩私。俯怵義分。跼蹐迫隘。益不覺進退靡措。而區區所仰望者。日月容光之照。雨露曲遂之澤也。獲登筵席。自有陳懇之路。何敢輒事瀆撓。不一入覲耿光乎。第臣寒感未解。痰眩方苦。無以卽地趨承。謹當收拾心神。待朝肅命。而王人之經夜陋止。萬萬悚悶。懇乞先命召還云矣。臣旣承偕來之命。如爲仍留之意。敢啓。傳曰。知道。大臣明當造朝。午則先爲入來。
정조 5년
事變假注書李祖承書啓。臣敬奉聖旨。馳往傳諭于南部董陶坊苧廛洞契議政府領議政徐命善所住處。則以爲臣於日昨。伏聞園陵幸行。吉日已卜。臣誠切陪扈。義難愝便。必欲另加調治。趁期趨參。不自量力。先試動作於房闥戶庭之間。則肥膚先掉。眩暈繼發。東倒西欹。無以自達於跬步。疾病所使。臣亦末如之何矣。方欲以短箚。仰請闕禮之罪。此際史官臨宣別諭。藹然聖念。至煩少愈之戒。兼管太僕。勉以勿辭。旗軍洗馬。許其替行。臣是何人。叨此殊渥。雙擎九頓。不禁淸淚之被面。臣旣伏蒙體諒。承此恩敎。復事煩瀆。亦涉悚恐。雖不更爲箚引之計。第伏念幸行時。凡干擧行。專在太僕。而臣則病臥床褥。頑然無動。以致★★動駕。提調將不得備員進參。揆以國體。豈不萬萬苟簡乎。伏地俟譴。不知所達云矣。敢啓。傳曰。知道。
정조 5년
吏曹口傳政事。檢閱金載瓚單付。
정조 5년
備忘記。獲免置對。在渠幸莫大焉。又令穩眠於家室。不已過濫。況儉字文義。厥父發問務約之工。宜奏其子。以此標信。金虎門留門。檢閱金載瓚牌招催促。就直入來後。下鑰。
정조 5년
兵曹口傳政事。以權綝爲宣傳官。以專經文臣金載瓚韓用龜李信默安濟元魚錫齡吳泰賢李錫夏姜彙鈺徐美修李魯春李祖承等。殿講不通。禁推傳旨。傳于徐有防曰。禁推則無益分揀。所當能講間入直。而今番則姑且闊略。苟欲講習。奚在於在直與在家。以此令不通文臣知悉。
정조 5년
沈念祖啓曰。檢閱金載瓚。旣有分揀之命。卽爲牌招入直。何如。傳曰。允。
정조 5년
徐有防。以吏批言啓曰。侍從臣父年七十人。每於歲首。抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 5년
有政。吏批。判書李衍祥進。參判金夏材實錄廳進。參議李敬養進。左承旨徐有防進。以宋文載爲大司憲。高益擎爲司成。宋煥九爲社稷令。金夏材爲司譯提調。李顯默爲監察。尹晩東爲宗廟直長。李永耇爲軍器主簿。張翼大爲南海縣監。養賢奉事單金鼎命。兼春秋單朴行淳。學錄單鄭良翰。學諭單車信用單付。
정조 5년
兵批。兼判書洪樂性進。參判洪良浩受由。參議李鎭恒病。參知趙時偉入直進。右承旨朴祐源進。權必稱爲羽林將。李寬徵爲忠翊將。安尙恒爲慶熙將。金爀趙雲行爲部將。姜柱河爲洪州營將。李弘遠爲多大浦僉使。朴光迪爲古群山僉使。崔齊喆爲撫夷萬戶。小吉号里權管單金守三。副司直蔡弘履。
정조 5년
朴祐源。以司僕寺官員。以一二提調意啓曰。今此元陵幸行敎是時。各差備入把馬。依前例磨鍊。別單書入。而其中驛馬。則令兵曹。知委各驛。使之直爲入把。何如。傳曰。允。
정조 5년
又以兵曹言啓曰。依下敎昨年二月明陵行幸時。挾輦軍及御前前排名數相考。則挾輦軍四百名。餘軍二百名。替代。御前前排。各二十雙隨駕矣。今番行幸時。依此磨鍊乎。敢稟。傳曰。依此爲之。
정조 5년
柳義養。以義禁府言啓曰。因擊錚人全命眷原情。刑曹啓目判付內。該守令。竝令該府。拿問口招事。命下矣。該守令豐川府使具明遠。以兼營將。時在任所。發遣府書吏。依例差兼官後拿來。松禾縣監吳命久。亦在任所云。發遣府羅將。拿來。何如。傳曰。允。
정조 5년
又以義禁府言啓曰。前統制使李敬懋。原情判付。據金海前統營句管穀。迄未充數之該府使。指名狀聞之意。行會本道矣。卽接慶尙前監司趙時俊狀啓。則當該府使。以李喆運林蓍喆孫相龍尹得毅。指名以來。林蓍喆。今方待命。卽爲拿囚。孫相龍。以吉州牧使。時在任所云。而因他罪拿來書吏。已爲發送拿囚後。添問目取招。李喆運。前以他罪。徒三年定配於洪忠道泰安郡。發遣府書吏。拿來。尹得毅。時在任所。而係是兼營將守令。發遣府書吏。依例差兼官後。拿來。何如。傳曰。允。只以當初未充數府使。拿問。其餘姑令勿論。
정조 5년
柳義養。以刑曹言啓曰。刑曹堂上。待明朝開坐。通衢傳訛部吏。從重決杖以聞事。命下矣。臣等依傳敎。開坐於鍾樓街上。中部書員朴枝興。東部書員李景賢。西部書員申國相。南部書員朴宗和。北部書員裵世禎等。各決杖八十度後。放送之意。敢啓。傳曰。知道。
정조 5년
領中樞府事金尙喆箚曰。伏以。玉趾連勞。聖體彌康。瞻望觚稜。忭祝曷喩。仍念臣之蒙被眷渥。愈往愈摰。相職之特賜許副。體諒之聖恩大矣。樞銜之勉令入肅。繾綣之聖念至矣。況且新歲。訖未一面之敎。奉讀至此。自不覺衷情倍激。罪戾難貰。而猶不敢仰承明命。豈但有狗馬之疾而已哉。誠以大防引年之懇。非如一時辭官之比。一箚二箚。竊庶幾兪音遄下。而忱誠無素。感回不得。重擔雖幸缷免。所請未克快準。若臣自處之義。時原任等耳。今諉以鞶帶之已褫。厭然爲冒進之計。徒使一場叫閽之擧。自歸飾辭應文之科。則臣雖無恥。忍爲是哉。且於聖批中。君臣間貴在誠實之敎。臣亦有一言仰復者。噫。臣於聖明。以義分而敢有可去之道乎。以眷遇而敢懷便訣之心乎。只是受天地罔極之恩。無尺寸報答之效。回顧濩落。負殿下多矣。況今年日益加。病日益甚。筋力奔奏。亦無其望。與其坐而費太倉之粟。毋寧退而爲塵刹之報者。此乃事君以誠之道。臣之當退者一也。列朝以來。相臣之年過七旬。猶能決然長往。亦豈曰無其人而多是望實不爽。進退有關。豈如臣虛無狷拙。千不似萬不肖者耶。每奉批敎。輒有慰藉勉留之寵諭。在臣身。誠爲不世之至榮。曠古之異渥。而彼四方之聽聞。必將曰此等不相當之恩言。何可施於此等無所用之賤品云。則臣誠無狀。雖不能翼贊聖化之萬一。何忍以臣之故。反累則哲之明。徒傷綸綍之體乎。固宜永謝朝籍。毋辱誤恩。此乃事君以誠之道。臣之當退者二也。臣以寒門單族。幸逢千一之會。偏沾雨露之澤。父子叔姪。竝廁華貫。過福之憂。履滿之懼。闔門怵惕。寤寐何安。臣今宜休不休。甘作夜行之一老饕。無少補於國家。恐招損於私門。惟當察盈虛消息之理。體終始全保之德者。非爲身圖。所以報國。此乃事君以誠之道。臣之當退者三也。斷斷腔血。可質神明。雖伏承不復言退之敎。窮則必呼。乃人之情。詩云母也天只。不諒人只。伏乞聖慈。哀之憐之。特許臣切至之懇。以遂匹夫咫尺之守。使之優游晩境。歌詠聖澤。則從今至死之年。皆我聖主賜也。臣無任瞻天望日祈懇顒祝之至。取進止。答曰。省箚具悉卿懇。向也勉循卿請。許解相職。自此卿可便意閑養。予爲卿喜之。惟予區區爲卿之心。卿想諒之。然而凡今幾日。卿無意造朝。以至而樞散銜。亦不肅命。予於是。莫曉卿意矣。及見箚本。曷勝駭惑。借使予誠意有孚。卿安有今之箚也。急於敦迫。未暇長語。卿其卽爲入來肅命。聽我面諭。仍傳曰。此批答。遣史官。傳諭于領府事。與之偕來入。
정조 5년
奎章閣直提學沈念祖疏曰。伏以。從古人臣。受知君父者。何限。而未有如臣。驟躐華顯者。何限。而亦未有如臣。不知殿下。何取於臣而誤恩之隆。一至此哉。臣之長短。臣所自知。性疎而才短。志迂而辭拙。貌似詳密。虛受分外之疑。內實輕脫。恒積事後之悔。伎倆所及。不越文字。而純根難祛。慧識未到。雖尋常札翰。四五易稿。葫樣始依。雖茶飯義理。再三溫繹。管覈莫見。以人則寡合而多忤。以文則無實而少用。是以。處世在此比數之外。向人無知己之感。豈自意不能得於朋儕者。今乃得之於君父哉。惟我殿下。明睿所照。姸媸莫逃。擧措惟公。椳臬各當。如臣無似。無足僥倖於一取。而顧乃拂拭於衆棄。事或違心。惟殿下曲恕之。言或摡意。惟殿下特奬之。自在桂坊。猥承顧眄之恩。及通朝籍。遂蒙擢拔之渥。年纔五稔。位已三品。前後踐揚。罔非造化。中間閱歷。別是覆庇。口雖緘默。心有銘鏤。中夜思惟。感淚盈枕。雖從此而棄捐沒齒。只自誓以磨放圖報。尙安有尺寸進步之念。而今又先時髦而特簡。侈內閣之新除。是豈臣夢寐之所嘗到者。適値策士。猥忝參試。承命少退。忽蒙恩召。驚隕無地。進退靡措。而事體自別。違逋無例。恭隨牙牌。叩謝彤庭。鴻臚贊拜。天官授誥。恩數出常。多士競覩。而日昨動駕。命從閣班。畀之以天厩駿乘。導之以金牌朱衣。榮光所被。一路爭瞻。臣誠顧影慙忸。滿心惶感。而伏念本閣之創立。實遵聖祖之貽謨。玉策金編。奉列朝之典訓。牙籤緗帿。集千古之文章。淸切逾於玉署。昵侍過於銀臺。除是仙籍中人。孰敢備員於斯。殿下之設置此官。尊榮之寵異之。俾傍觀歆艷。群情聳動者。豈直爲臣等地哉。誠以世道漸下。文風大壞。不有以興起振作。則難期丕變之效也。夫如是則所以愼其人難其選。又當如何哉。矧今閣規不立。飭敎屢勤。實多修擧之務。無異創設之初。而又從以閣中文籍。委臣句管。反覆揣量。無計堪承。且臣材旣駑下。地又孤寒。望輕蠛蠓。力弱僬僥。今乃遺落階梯。超越格例。館閣華銜。一政竝通。炫耀衆目。稀闊振古。無論臣心之愧懼。其奈物議之駭惑。此又臣不敢晏然者也。冒膺嚴命。雖出於恭承洪私。顧畏廉防。豈緩於仰暴微懇。而職在㗋院。連値有事。黽勉蹲仍。亦且多日矣。噫。過福之災。理所必至。愈分之恩。勢所難報。與其久據而徒受難報之恩。曷若自引而少紓必至之災也。臣非敢自爲身謀。乃所以期餘年塵刹之效也。伏乞聖慈。諒臣至懇。特遞臣兼帶閣職。容置夙夜之地。瞻依耿光。奔走筋力。以少遂生死圖報之至願也。省疏具悉。新命實循公論。爾其勿辭。從速察職
정조 5년
辛丑正月十八日。兼春秋洪光一。兵曹啓目。平安道淸北各邑鎭庚子秋操時。試射居末及軍器執頉。當該守令邊將。所當一體照律施行是白乎矣。臣曹不敢擅便。上裁。何如。傳曰。依允。許侙宋載經趙心泰洪宅夏李格南有寬禹拓夏乙良。功減一等。李東植李東泰乙良。功議各減一等爲良如敎。
정조 5년
兵曹啓目。慶尙左道各鎭營所管各邑。庚子秋操時。試射居末當該營將守令。各八十收贖。何如。傳曰。依允。李潤春李世奭乙良。功減一等。任希雨乙良。功議各減一等爲良如敎。
정조 5년
兵曹啓目。慶尙右道各鎭營所管各邑。庚子秋操時。試射居末當該營將守令。各杖八十收贖。何如。傳曰。依允。李命杰金啓漢乙良。功議各減一等。李仁林洪彦燮乙良。功減一等。徐重修乙良。議減一等爲良如敎。
정조 5년
辛丑正月十八日辰時。上御宣政殿。親臨文臣殿講入侍時。行都承旨李𡊠。左承旨徐有防。右承旨朴祐源。左副承旨柳義養。右副承旨沈念祖。同副承旨李晉圭。假注書李集斗趙興鎭。記事官張顯慶鄭東浚。領敦寧府事李溵。禮曹判書金熤。漢城府右尹鄭昌聖。弘文館副提學鄭志儉。吏曹參議李敬養。兵曹參知趙時偉。行副司直吳大益。以次進伏訖。溵曰。歲色已新。泰運復回。此時聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。何如。上曰。一樣矣。溵曰。自昨日産室廳直宿以後。八域臣民之顒望尤切矣。上曰。然矣。應講諸人。以次進講。有防曰。吏曹判書李衍祥。兼帶同成均。連入闕中。不爲肅謝。事極未安。推考警責。何如。上曰。依爲之。命書右副承旨沈念祖疏批。又命書領府事金尙喆箚批。又命書榻敎曰。前翰林金載瓚敍用。口傳還付。牌招入直。兼兵曹判書洪樂性曰。陵幸後。隨駕軍兵犒饋。近年連以乾物擧行矣。今番依近例。以乾物擧行乎。敢稟。上曰。依近例爲之。可也。命書傳敎曰。政官牌招開政。又命書傳敎曰。所愼幾至勿藥否。目今陵謁在邇。而卿兼管太僕矣。聞旗軍洗馬又在一兩日內。卿欲强力赴公耶。少愈之戒。尤在愼攝。本寺自有二提擧。自可替行。卿其安心勿辭。益加善攝事。遣史官傳諭于領議政。仍爲問病以來。講員呼名訖。命書傳敎曰。殿講居首人。依例捧傳旨。左通禮。啓請禮。畢上還內。諸臣以次退出。
정조 5년
辛丑正月十八日申時。上御誠正閣。坐直承旨與閣臣。同爲入侍時。左承旨徐有防。假注書趙興鎭。記事官金延龍鄭東浚。刑曹判書徐浩修。一直提學鄭民始。副提學鄭志儉。提學沈念祖。直閣徐鼎修。以次進伏訖。上曰。本閣旣已初創。郞僚亦皆淸選。先定一副當規模。然後可以成樣。卿等其各勉之哉。浩修等曰。臣等荷聖上罔極之恩。猥叨淸選之職。其所擧行者。不過閣務。何不奉行聖敎乎。民始曰。閣務創設。凡百苟艱。公用無所拮据。閣屬無以接濟。不可無變通之道。而係關經費者。有難請得。聞當罷之宮土。旣未革罷。又不還稅。便同閑田云。就其中請得若干結數。付諸本閣。則庶爲需用之資。全羅道長興一百五結。泰仁九十四結。南原八十一結。自本閣折受。仍爲免稅。且聞數年收稅。旣不可如例出給。又非公家之所可用。故自戶曹別置。無所歸屬云。錢六千兩。取用。何如。上曰。依爲之。命書傳敎曰。近來加出申飭之時。況掖屬乎。所謂水賜別監一窠。加出云。自今朔。已令移付他有闕窠。勿給料布事。分付。大殿別監本額四十人內。四窠兼差他官。而近聞二窠。混同加設云。此亦非本意。亦自今朔。以四十人內四窠。兼差之意。該曹知悉。又命書傳敎曰。直提學批下。自本閣牌招察任。又命書傳敎曰。內閣之任。淸選也。郞僚新入者。知有一副當規度。可也。惟其推讓先進。諳鍊事務之方。不可無劃一之制。凡古風院規。略就可倣之例。參合折衷。著爲成式。而內而有史館起居注之故事。外而有湖堂學士中書舍人之古風。所欲考稽捨是實。以此。令內閣知悉。相議詳定以聞。又命書傳敎曰。本閣有誌而未刋。近日新定規制。就成書中添錄。從近活印印役。可爲故事者。名以故事冊。直閣待敎。隨事必錄。以爲從後續附本誌之地。又以內閣日記言之。成命已久。尙不擧行。此亦定其凡例。從速修整。亦倣春坊下番修納之例。待敎書之。書訖。命退。諸臣以次退出。
정조 5년
行都承旨李𡊠坐。左承旨徐有防坐。右承旨朴祐源坐直。左副承旨柳義養坐直。右副承旨沈念祖坐。同副承旨李晉圭坐。注書二員未差。假注書李集斗藥院直趙興鎭仕直。事變假注書李祖承仕。
정조 5년
李𡊠啓曰。同副承旨李晉圭。今日不爲仕進。卽爲牌招。何如。傳曰。允。
정조 5년
徐有防啓曰。癸亥甲子兩年日記。合二十九卷。實錄廳輸送之意。敢啓。傳曰。知道。
정조 5년
傳于柳義養曰。領府事留待。
정조 5년
傳于柳義養曰。領府事入侍。
정조 5년
傳于朴祐源曰。右副承旨左副承旨入侍。
정조 5년
徐有防。以禮曹言啓曰。皇壇上及祭器等物。每年孟春。戶禮曹堂上奉審事。定式矣。今正月二十二日。臣曹與戶曹堂上。奉審後稟處。何如。傳曰。允。
정조 5년
兵曹口傳政事。副司果朴天衡單付。
정조 5년
柳義養。以司饔院官員。以都提調意啓曰。本院奉事尹晩東。昨日政。宗廟署直長遷轉。而昨年柴場摘奸後。今年燔造物力。旣已區處矣。莫重燔造之任。不可付之於手生之人。本院直長中。依前例相換。以爲竣事之地。何如。傳曰。允。
정조 5년
朴祐源。以司僕寺內乘。以一二提調意啓曰。兼內乘李弘遠。昨曰政移拜外任矣。其代。卽令該曹口傳差出。以爲推移入直之地。何如。傳曰。允。
정조 5년
兵曹口傳政事。以李禹鉉爲內乘。
정조 5년
朴祐源。以兵曹言啓曰。今正月二十日。文臣朔試射日次。而景慕宮酌獻禮齋戒相値。不得爲之之意。敢啓。傳曰。知道。
정조 5년
又以禁衛營言啓曰。本營騎士別將李漢豊。方帶宣傳官。而當此幸行隨駕之時。馬軍統率。將領不可兼察。合有變通之道。騎士別將之任。今姑改差。何如。傳曰。允。
정조 5년
又以摠戎廳言啓曰。本廳壯抄右司左哨官嚴得寬。身病猝重。勢難察任。改差。何如。傳曰。允。
정조 5년
柳義養。以義禁府言啓曰。金海府當該府使李喆運林蓍喆孫相龍尹得毅等。拿問草記。批旨內。只以當初未充數府使拿問。其餘姑令勿論事。命下矣。當初未充數府使李喆運。則依前草記拿來。其餘府使林蓍喆。今已拿囚。卽爲放送。孫相龍尹得毅等。竝勿論之意。敢啓。傳曰。知道。
정조 5년
辛丑正月十九日午時。上御誠正閣。右承旨左副承旨入侍時。右承旨朴祐源。左副承旨柳義養。假注書李集斗。兼春秋張顯慶。記事官金載瓚。以次進伏訖。上命承史書殺獄判付草記訖。命退。承史退出。
정조 5년
行都承旨李𡊠齋宿。左承旨徐有防齋直。右承旨朴祐源齋宿。左副承旨柳義養齋宿。右副承旨沈念祖齋直。同副承旨李晉圭齋宿。注書二員未差。假注書李集斗藥院直趙興鎭齋直。事變假注書李祖承仕。
정조 5년
李𡊠啓曰。左承旨徐有防。今日不爲仕進。卽爲牌招。何如。傳曰。允。
정조 5년
傳于徐有防曰。禮兵房承旨入侍。
정조 5년
傳于沈念祖曰。右副承旨入侍。
정조 5년
沈念祖。以御營廳言啓曰。今正月二十一日。景慕宮酌獻禮時。依兵曹節目。集春營入直軍二十名。領軍把摠李泰亨。哨官閔琇。率領。月覲門左邊設布帳外排立。東營入直軍三十名。把摠元啓弘。哨官朴師迪。率領。宮大門外把守。而竝待標信出用。解嚴後。還入直間。集春營哨官洪采疇。東營哨官李希顔。代直之意。敢啓。傳曰。知道。
정조 5년
傳于徐有防曰。禮兵房承旨換房。
정조 5년
辛丑正月二十日未時。上御誠正閣。左右承旨入侍時。左承旨徐有防。右承旨朴祐源。假注書李集斗。兼春秋張顯慶。記事官金載瓚。以次進伏訖。上命承史。書殺獄判付草訖。日已昏黑矣。命退。承史退出。
정조 5년
行都承旨李𡊠藥院直。左承旨徐有防坐直。右承旨朴祐源坐直。左副承旨柳義養坐。左副承旨沈念祖坐。同副承旨李晉圭坐。注書二員未差。假注書李集斗藥院直趙興鎭仕直。事變假注書李祖承仕。
정조 5년
大駕詣景慕宮。酌獻禮罷後。奎章閣政院玉堂藥房。口傳問安。答曰。知道。
정조 5년
朴祐源啓曰。明日常參經筵。所當依例取稟。而天氣尙此峭寒。更待日暖間。取稟之意。敢啓。傳曰。知道。
정조 5년
傳于朴祐源曰。左副承旨入侍。
정조 5년
傳于柳義養曰。侍衛軍兵毛具。
정조 5년
傳于朴祐源曰。吏禮換房。
정조 5년
吏曹口傳政事。以金魯鎭爲左參贊。
정조 5년
傳于朴祐源曰。左參贊金魯鎭。更爲牌招。
정조 5년
吏曹口傳政事。以沈基泰爲兵曹正郞。
정조 5년
徐有防。以奎章閣言啓曰。監書六人。初無料布之磨鍊者。今當設置之時。自本閣不可不推移磨鍊矣。以內下別監三窠。每朔米二石六斗。木三疋。兩等衣資木十八疋。本閣移屬唱準四窠。每朔米二石十斗。太一石五斗。諸司員役窠米二斗。木九疋。定爲監書料布。每人每朔。各米十三斗。太三斗。木二疋。一年衣資木三疋式。分排磨鍊。而以此魚鱗中懸錄。定式施行之意。分付兵戶曹。何如。傳曰。允。
정조 5년
朴祐源啓曰。校理李敬一。修撰徐鼎修。牌不進罷職傳旨。今方捧入。而玉堂上下番俱空。事甚未安。校理朴天行。副校理趙鼎鎭柳孟養。修撰金翊休。副修撰李時秀洪文泳。竝卽牌招。以爲推移入直之地。何如。傳曰。館長疏後。如是處義。無怪其然矣。解見職。俾伸廉防。牌不進玉堂竝許遞。執引似無彼此。遞仍亦何異同。請牌玉堂。一體捧傳旨。
정조 5년
又啓曰。玉堂上下番俱空。事甚未安。副提學鄭志儉。卽爲牌招入直。何如。傳曰。允。
정조 5년
傳于徐有防曰。坐直承旨入侍。
정조 5년
徐有防。以兵曹言啓曰。今正月二十一日。武臣賓廳講書日次。而景慕宮酌獻禮相値。不得爲之之意。敢啓。傳曰。知道。
정조 5년
副提學鄭志儉疏曰。伏以。臣於日前。冒陳辭疏。略控不稱之實。冀賜鐫遞之恩。及承批旨。未蒙允許。而罪積違逋。罰止問備。臣於是。惶蹙靡措。章皇出肅。而顧以無似之質。裒然爲玉署之首。臣實自愧。人謂斯何。一番叩謝。雖出義分。因仍蹲冒。有乖廉防。況臣素患痰癖。近益深痼。有時添苦。或至昏塞。三昨筵退之後。重感外氣。本症隨劇。嘔逆忒甚。食飮專却。委頓床玆。不省四到。今日動駕。末由進參於陪班。罪負尤大。悚隕冞深。玆敢申暴微懇。兼效自引之義。伏乞聖明。特垂憐察。亟遞臣職。仍勘臣罪。以重公器。以肅朝綱。千萬幸甚。臣方冀免之不暇。何敢以論思自居。而竊有區區所懷。敢此附陳焉。伏惟我殿下。以天縱之姿。懋日將之學。服膺典謨。該貫本末。格物理。則精粗俱到。措事業。則權衡不差。義精而仁至。體立而用行。臣愚管蠡之見。雖不足窺測萬一。而亦有以知巍煥之德。超百王而接千聖矣。第念聖不自聖。乃所以爲聖。故大禹所滿假之心。孔聖有漸進之訓。臣每於筵席。伏承謙挹之聖敎。實仰前後之一揆。而若夫克勤之功。獨覺之妙。顧不在典學上歟。先儒以經筵爲出治之本。而顧今侍講之臣。旣無足以開發聖意。討論微旨。則臣固知殿下開卷之益。每在於罷朝。探賾之功。尤專於乙夜。然而一日萬幾。皆入睿裁。十塗百轍。總勤聖慮。則竊恐靜處少而動處多。發時勝而存時寡。苟如是也。本體易欠於昭曠。實工或歸於間斷。必須簡以制煩。虛以待物。體驗訓謨。恒多於發施。酬接事務。每遜於淵默。然後義理有浸灌之效。大本無偏倚之患。明鏡止水。鬼神莫窺。崇德致用。顯微無間。而若論喫緊之要。只在居敬二字。惟殿下深留聖意焉。若夫刑政大關。最是懲討一事。今日掌憲之臣。所爭執者。孰非罪在難貰。法所必施而至於合辭中鄭妻龜柱。正所謂元惡大憝。殺無赦者也。諸臣聲討。舌弊辭竭。而聖聽愈邈。例批輒降。今已六年于玆矣。王章不幾於壞廢。民彝不幾於滅乎。臣則謂凡今綱紀之不張。法令之不行。皆未必不由於是。不知殿下何爲而若是靳持也。聖意所在。蓋不過曰恩私而已。夫恩義公私。隨其輕重大小。而有可掩不可俺之辨。觀於程子論薄昭事。可見耳。今其罪逆。萬戮猶輕。則重且大者。在於公義而非恩私之所可掩。以殿下之聖明。何不剖判於此乎。若於此灼見其必然。則庶不待臣言之畢。而快從合辭之請矣。惟殿下。深思而亟斷焉。抑臣尤有所痛心者。卽洪國榮事也。噫。擅國之奸。稱兵之逆。古或有之。而若其顯托狐鼠之勢。潛售梟獍之志。蔑君綱於目中。謀國脈於暗地者。豈有如國榮者哉。始也憑藉寵靈。竊弄權柄。把握一時之威福。籠絡擧世之人士。終焉淫奢極而邪意萌。霜氷漸而凶計滋。無一分人臣之禮。集千古亂賤之惡。擁甲兵於深嚴。布心腹於肘腋。伺至尊之動靜。幸國勢之孤危。甚至沮渴大計。潛懷異圖。則其心所在。不難知也。叵測之禍。迫於呼吸。而我殿下。默運神籌。獨奮英斷。不動聲色。一朝屛黜。此聖人之大勇也。拯群僚於機穽。奠洪基於磐泰。德合天地。事光簡冊。而顧國榮則罪極惡逆。責止放還。求田問舍。安享富厚。行止惟意。偃仰自在。直是謝事之閒人耳。揆以憲章。寧有是理。國無刑則已。有則不施於國榮而當誰施耶。刑賞。佐治之具也。雖以堯舜之聖。不能舍刑而治。今殿下。直欲舍之。此臣之所未曉也。且殿下。試思國榮之爲人。是豈安於放退。沒齒無怨者乎。不然則臣恐難言之慮。不虞之患。尤不可不察也。此則猶屬未然之憂。卽其罪犯之已著者。視諸乙丙諸逆。實爲浮焉。則豈可一刻容貸於覆載之間。而近日以來。大小恬憘。遠竄薄勘。視若空言。不過依例謄傳而已。無一人明目張謄。必討乃已。臣竊爲三司慨然也。伏乞亟允遠竄之請。繼降依律之命。以快神人之憤焉。仍伏念帝王之立制也。必貴經遠之謨。預杜起弊之源。要使萬世可繼。百王取法。而向來宿衛之設。有異於是。始緣一時之權宜。遂成奸兇之窩藏。求之古制。未有可據。若論流弊。何所不到。何幸創設未幾。天心開悟。旣默兇賤。卽罷宿衛。日月之更。人孰不仰。第須明示前失。削去遺籍。然後可以無累於典章。而有光於轉環。宿衛所創立謄錄去來文跡之留在諸營各司外方列邑者。豈容仍置。以示來許。臣謂竝令收聚。亟付諸火。斷不可已也。省疏具悉。臚列諸條。持難。豈曰無據。尾陳事體府焚籍。足爲已例。況此一時不獲已之權宜乎。依施。爾其勿辭。從速行公。
정조 5년
平安監司鄭尙淳疏曰。伏以。歲籥載新。邦籙無疆。臣民華祝。中外同情。仍念臣。待罪重藩。已過十朔。臨事憒憒。責任蔑效。前後辜犯。非止一再。而輒蒙寬假。幸免罪戾。臣誠日夜憂悸。繼以惶恧。近因病勢不輕。月日寢劇。目下形證。實無支吾。將息黽勉職次之望。玆敢冒昧。悉暴危苦之私。伏乞聖慈。垂諒矝察焉。臣之病源。專由於痰飮風濕。久成難醫之疾。犬馬之齒。又在衰境。榮衛俱竭。形殻僅存。雖平常無事之時。寧日常少。自經前秋喪威以後。神精震剝。情事切悲。有事念至。忽忽忘生。而抑情强策。未敢言私。駸駸然。轉成沈痼。日覺銷鑠。火熟上升。頭疼如碎。咳喘交作。夜輒失睡。最是暈眩之症。尤妨事爲。病發不時。昏瞀移日。房闥之間。坐如舟車。朝晝之事。茫如歲月。簿言經眼。全無記省。守令延接。或忘酬酢。一切公務。悉歸抛置。種種證狀。有難殫擧。非不知瘝癈之有誅。而實無奈疾痛之難强。以此病形。雖閒漫官職。尙無以自力。況藩維之寄。旬宣之責。至爲不輕者乎。顧今東作不遠。春巡有期。原濕驅馳。斷無其望。按道應行之典。其將緣臣而癈閣。病裏惶隕。尤無所措。伏乞天地父母。曲加愍念。卽賜鐫遞。使公事毋僨。私懇獲伸。千萬幸甚。答曰。省疏具悉。情理不可不念。矧今八座苟簡。莫此時若。藩任。依所請許施。
정조 5년
辛丑正月二十一日初更。上御誠正閣。坐直承旨入侍時。左承旨徐有防。右承旨朴祐源。假注書趙興鎭。記事官鄭東浚。記事官金載瓚。以次進伏訖。上曰。廳注書出去。上注書李集斗入來。賤臣追入進伏。上命承史。書殺獄判付草。或使之校準。或使之讀閱。夜已三更矣。仍命退。承史退出。
정조 5년
辛丑正月二十一日卯時。上詣景慕宮擧動入侍時。行都承旨李𡊠。左承旨徐有防。右承旨朴祐源。左副承旨柳義養。右副承旨沈念祖。同副承旨李晉圭。假注書李集斗趙興鎭。記事官鄭東浚金載瓚。以次序立訖。上具翼蟬冠袞龍袍。乘輿出仁化門。仍詣仁政門外。乘輦。詣景慕宮大門外。降輦乘輿。入齋室。具冕服詣版位上。行禮後。奉審宮內。還入齋室。命書傳敎曰。有實病。參贊許遞。又命書傳敎曰。戶曹參判金魯鎭。左參贊除授。命書榻敎曰。左參贊金魯鎭。牌招察任。兼兵曹判書洪樂性曰。陵幸在近。本曹郞廳。不可不備。而正郞柳誼。方在侍勘中。勢難行公。改差。其代令該曹口傳差出。何如。上曰。依爲之。仍還宮。詣宮門外。降輿乘輦。駕到梨峴。上曰。左參贊承牌乎。賤臣對曰。牌不進矣。上命祐源書傳敎曰。左參贊金魯鎭。更爲牌招。由協陽門還內。諸臣以次退出。
정조 5년
辛丑正月二十一日酉時。上御誠正閣。坐直承旨入侍時。左承旨徐有防。右承旨朴祐源。假注書趙興鎭。記事官鄭東浚金載瓚。以次進伏訖。上曰。今日金魯鎭之特擢正卿。意槪所在。承宣能知之乎。有防等曰。臣等雖甚愚迷。豈不知聖意之所在乎。上曰。幸行不遠。而春寒尙峭。隨駕軍兵。必有呼泈之慮。誠可悶也。有防等曰。旣不經宿。卽日回鑾則似不至呼泈之境矣。上曰。隨駕軍兵。則雖不經夜。各邑斥候伏兵及傳語等軍。豈不前期來待乎。祐源曰。雖前期來待。皆有主着處。似無慮矣。有防曰。卽者校理李敬一。修撰徐鼎修。因副提學鄭志儉疏。謂有情勢。陳章徑出。原疏纔已退却矣。所當直捧禁推傳旨。而此與無端徑出有異。推考警責。玉堂上下番俱空。事甚未安。竝卽牌招入直。何如。上曰。依爲之。命退。承史以次退出。
정조 5년
行都承旨李𡊠坐。左承旨徐有防坐直。右承旨朴祐源坐。左副承旨沈念祖坐直。右副承旨金宇鎭坐。同副承旨李敬養未肅拜。注書二員未差。假注書李集斗藥院直趙興鎭仕直。事變假注書李祖承仕。
정조 5년
李𡊠啓曰。右副承旨沈念祖。今日不爲仕進。卽爲牌招。何如。傳曰。允。
정조 5년
徐有防啓曰。兼兵曹判書洪樂性。以司僕提調。旗軍洗馬時。今當出去。所授命召。來請還納。何以爲之。敢稟。傳曰。仍佩往來。
정조 5년
李𡊠啓曰。副提學鄭志儉。牌不進罷職傳旨。俄已捧入矣。玉堂上下番俱空。事甚未安。有闕之代與未差之代。政官牌招。開政差出。待下批牌招。以爲推移入直之地。何如。傳曰。允。
정조 5년
以副提學鄭志儉牌不進傳旨。傳于徐浩修曰。只推。
정조 5년
沈念祖。以奎章閣言啓曰。本閣移屬料布實數及員役料布磨鍊。竝爲別單書入之意。敢啓。傳曰。知道。看詳定制規則。精密行之。永久可責實效。此雖一事。足寓先養後敎之政。深加嘉尙也。大扺忠信重祿。所以勸士也。卿等之獨賢如此。而所謂餼廩稱事之典。尙未講定。是豈優禮之意也哉。然今經用苟艱。不可別出財力。添一尾費之端。方欲另思無損有益之擧。從當下敎矣。
정조 5년
沈念祖啓曰。吏曹判書李衍祥。參議李敬養。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招。何如。傳曰。允。
정조 5년
有政。吏批。判書李衍祥進。參判金夏材實錄廳進。參議未差。左承旨徐有防進。以鄭志儉爲吏曹參議。崔烜爲正言。李兢淵爲副校理。權以綱爲校理。趙鼎鎭爲副修撰。朴天行爲修撰。李時秀爲副修撰。嚴璹爲戶曹參判。孫碩周爲奉常判官。閔修益爲監察。洪冕浩爲漢城主簿。韓翼商爲司饔奉事。左參贊李性源。右參贊金魯鎭兼知實錄。金魯鎭竝單付。宗廟直長尹晩東。司饔直長李㝡源相換。朴天衡爲修撰。
정조 5년
兵批。兼判書洪樂性進。參判洪良浩病。參議李鎭恒入直進。參知趙時偉病。左副承旨沈念祖進。以李柱國爲訓鍊都正。任瑎爲僉知。司直鄭尙淳洪樂命李敬一朴天行趙鼎鎭柳孟養。副司果金翊休李時秀洪文泳單付。
정조 5년
吏曹口傳政事。奎章閣直閣徐鼎修單付。
정조 5년
承旨前望單子入之。金宇鎭落點。
정조 5년
以承旨有闕政事取稟。傳于徐有防曰。前望單子入之。
정조 5년
承旨前望單子入之。李敬養落點。
정조 5년
傳于徐有防曰。承旨房仍。
정조 5년
傳于沈念祖曰。臺諫前望單子入之。大司諫柳義養。司諫朴天衡。獻納黃昇源。掌令柳孟養。持平李時秀徐鼎修。正言林錫喆落點。
정조 5년
吏曹口傳政事。兼奎章閣直閣徐鼎修單付。
정조 5년
兵曹口傳政事。以李尙謙具載敬。爲宣傳官。
정조 5년
朴祐源。以吏曹言啓曰。新除授司䆃寺主簿李世述。宗簿寺主簿洪秉益。慶基殿參奉李守曾呈狀內。俱以身病甚重。勢難察任云。竝今姑改差。何如。傳曰。允。
정조 5년
又以宗親府郞廳。以有司堂上意啓曰。今此元陵幸行敎是時。宗臣十二員。以每品例爲隨駕。而摠管及老病罷散在喪人員外。只是六員。以此數隨駕之意。敢啓。傳曰。知道。
정조 5년
沈念祖。以平市署提調鄭昌聖言啓曰。卽者紙廛市民等呈訴內。屛風簇子官案各樣紙地及油芚諸色綾花等紙。在前則各軍門所用。該吏持價貿用矣。自六七年以來。各軍門。不時推捉。使之先進排。給價之際。不計時價之高下。惟從監考之折定。故不無操縱之端。未免落本之患。宗親府臘藥之時。庫直輩。勒貿紙地。纔給半直。責出極品。因此數條之弊。實爲難支之境云。臣取考癸酉定式。則各司試紙館學疏紙。其他上司之廉價勒買。特敎嚴禁。定爲節目矣。今此各軍門宗親府襲謬貽弊之事。不可不釐正。此後軍物所入各項紙地。宗親府藥紙。皆以時價準給取用。而毋得先爲進排是如。申飭之後。若或復踵前習。則當該郞廳及下屬。亦依癸酉定式。從輕重勘處。諸各司一體申飭。何如。傳曰。允。旣有先朝癸酉定式。到今雖不更成事目。而近日此等之弊。申飭。何如也。宗親府各軍門之侵漁。誠極駭然。更加各別嚴飭。嗣後復有如前作弊之端。奚獨郞官。堂上與大將。當被首犯之罪。使之除尋常惕念遵行。亦當無時廉探。隨現勘斷。竝令預爲知悉。此司如此。他司可知。一體各別嚴飭。
정조 5년
又以平市署提調鄭昌聖言啓曰。因銀廛市民弊瘼所懷。備邊司回啓。合廛旣有已例。麴子時方賣買。渠輩情願。容或有說。令該署稟處事。判付內。稟處事。申飭事。各令攸司除尋常着意擧行。無或如前汎忽。可也事。命下矣。近來銀廛之失利。不免流散之境。衆所共知也。麴子廛。本是市案載錄者。而丙子酒禁時。因爲撤罷矣。今則酒肆依舊復開。麴子如前賣買。而獨此流來舊廛。失其本業。街市亂賣。任之無禁。本市廛名。因以永革。則其所呼冤。亦非異事。況且銀廛。無以資生情願。依白木廛合廛添補之例。更設麴廛。相與合力。以應國役者。公私兩便。似無所妨。麴子廛。使之復設。何如。傳曰。允。
정조 5년
行大司諫尹坊。可諫金和中。掌令申致權。持平宋民載李東稷。獻納尹在醇。正言李運彬啓曰。臣等俱以空疎謭劣之姿。不合於淸朝耳目之寄。而叨冒多日一味巽軟。噫。論啓中諸賊。俱是王法之所難貸。而至如鄭妻之千妖萬惡。龜柱之窮凶極悖。國榮之大奸臣慝。尙且容息於覆載之間。凡今日任言責者。孰不欲沫血飮泣。得請乃已。而祗緣臣等之誠意淺薄。不能仰格。上下相持。訖未勘斷。此莫非臣等之罪。而詆斥之言。果發於論思之地。辭嚴而義正。臣等溺職之失。於是益著矣。自顧慙恧。抗顔無地。其何敢一刻冒據於臺次乎。請命遞斥臣等之職。傳曰。依啓。
정조 5년
辛丑正月二十二日。兼春秋張顯慶。刑曹啓目。平安道嘉山郡殺獄罪人金準京。肅川府殺獄罪人金億才等。獄事回啓。傳曰。兩囚所犯。均是罔赦。論其跡則故犯。究其心則至凶。此等獄案。亦欲從輕是隱則。旣違生道殺人之義。又非刑期無刑之道是乃。惟其哀矝惻怛。而求生必死。無疑處起疑。會疑而釋疑。然後生者可以無怨。死者可以解鬱乙仍于。今番諸道獄案。凡爲近百度。而朝家蚤夜審閱。不遑怠忽者。意豈淺淺也。雖以金準京事言之。日前更令回啓。實出審愼之意兺不喩。起疑之端。在於傷處。與屍親招者。儘合始料。自本道。嚴加究覈以聞。而檢官推考事。依回啓施行爲旀。又以金億才事言之。非謂屍帳之有可疑。詞證之有未備。誠以顖下耳上。旣爲速死之處。而過旬致命。便屬太緩者。卿等起疑。果有所據兺除良。元犯招中。往見仁喆。則仁喆以爲。所傷不至必死。而添得他病云云是如。叮嚀納招。則此雖曰死中求生之語是良置。或有一段苖脈而然是隱喩。億才與仁喆酬酢之時。在傍參聽。必當有人是隱則。何不一番面質是旀。又其招中。引風重痛是如云云。則所謂云云者。果誰傳之是旀。其叔碩甫招中。又以往見仁喆時。不甚大段是如爲旀。又其招中。聞引風重痛云故往見云爾。則亦必有傍人之參聽。中間之傳道者是置。其在重獄體之道。不可諉之以元犯輩粧撰之供置而不論是如乎。同億才叔姪之往見仁喆時。參看參聽之人。及傳道引風云云之人。詳納査出。面質取招後。稟處爲旀。似此事狀。明是違端。爲有司者。何待自上提敎。而況有更査覆奏之命。則初不仔細審看。有此替行之擧。卿等難免疎漏之責。爲先從重推考爲去乎。此外未回啓諸道錄啓文案段。無曰獄具而證備。除尋常惕念。卿等各出意見。論理稟裁爲良如敎。
정조 5년
辛丑正月二十二日卯時。上御暎花堂。內試射入侍時。行都承旨李𡊠。左承旨徐有防。右承旨朴祐源。右副承旨沈念祖。同副承旨金宇鎭。假注書李集斗趙興鎭。記事官鄭東浚金載瓚。以次侍立訖。祐源曰。今日殿座。宣傳官當趁早來待。而殿座移時。尙不待令。其所擧行。萬萬駭然矣。上曰。未卽待令宣傳官。一竝拿入。趙宅鎭鄭麟采李元謙。拿入。上曰。汝等旣在宣傳官之任。則雖本廳公會事。當趁早來會。而莫重殿座。偃處其家。不卽待令。其可成說乎。宅鎭等曰。臣等待開門。待令於差備外。自建陽門回來。故自伊遲滯。自犯死罪。惟恐遲晩。無辭可達矣。上曰。今番則以三令五信之意。決棍則姑爲參酌。而其中李元謙鄭麟采。其所擧行。尤極慢忽。本職汰去。拿出。仍命書榻敎曰。宣傳官李元謙鄭麟采汰去。口傳各別擇差。又命書傳敎曰。宣傳官鄭宅潤。他司相當職相換。射員。以次盡射。上曰。閣臣肅拜單子親呈。則東西唱。例爲來待。而尙不待令。事極慢忽。仍命書傳敎曰。御前東西唱引儀中。不爲待令人汰去。上曰。吏判方在朝房云。引儀汰去之代。以口傳擇差事。分付。命書榻敎曰。同副承旨許遞。前望單子入之。宇鎭曰。新除授承旨李敬養。方在罷散中。何以爲之乎。上曰。敍用牌招。可也。民始曰。本閣直閣待敎。依祭酒諭善例。有本職則爲兼職。無本職則爲實職。雖自前已帶者。本職除遞之際。有兼啓下單子。則肅謝之節。亦當隨其啓下爲之。此後則以此定式施行。何如。上曰。依爲之。民始又曰。醫女鍼線婢。所業各異。內醫女有闕。則必於外司醫女中抄上。故將來醫女名色。而中間或竝與鍼缐婢而抄擇。遂成謬例。非但有違於古規。轉相充上之際。亦不無弊端。今番以此意。文移往復於內局。而謂有前例。不爲聽施。此後則凡於內醫女抄擇之時。鍼線婢。則毋得擧論之意。出擧條定式施行。何如。上曰。依爲之。上謂御營大將李柱國曰。訓將之病。近果何如耶。柱國曰。近日則少得差減。而似難領軍隨駕矣。上命書傳敎曰。訓將。勢難領軍隨駕云。御將兼領。代領隨駕。又命書傳敎曰。當日還宮。今番則守摠留陣置之。御營留陣。訓將代領。命書榻敎曰。䑓諫前望單子入之。又命書榻敎曰。新除授䑓諫。待下批牌招察任。又命書榻敎曰。吏曹參議鄭志儉牌招察任。兼兵曹判書洪樂性曰。奎章閣員役。旣已磨鍊。則木長標。依闕內他司員役。依例造給。何如。上曰。依爲之。試射畢後。命入弓箭及布木。以次頒賞後。上還內。承史侍衛。以次退出。
정조 5년
行都承旨李𡊠藥院直。左承旨徐有防坐直。右承旨朴祐源病。左副承旨申應顯在外。右副承旨沈念祖坐直。同副承旨金宇鎭坐。注書二員未差。假注書李集斗藥院直趙興鎭仕直。事變假注書李祖承仕。
정조 5년
備忘記。鎭東萬戶趙鎭祿下直。長弓一張。長箭一部。片箭一部。筒兒一箇。賜給。
정조 5년
徐有防啓曰。今此陵幸時。何大臣留都乎。敢稟。傳曰。領敦寧留都。
정조 5년
李𡊠啓曰。己巳年日記。合十三卷。實錄廳輸送之意。敢啓。傳曰。知道。
정조 5년
以同副承旨李敬養。牌不進罷職傳旨。傳于徐有防曰。只推。
정조 5년
傳于李𡊠曰。軍士房承旨入侍。
정조 5년
承旨前望單子入之。申應顯落點。
정조 5년
李𡊠啓曰。新除授左副承旨申應顯。時在平安道安州牧任所。期速乘馹上來事。下諭。何如。傳曰。允。
정조 5년
備邊司薦望。以金華鎭爲平安監司。
정조 5년
傳于李𡊠曰。平安監司下批政事。明日爲之。
정조 5년
以武藝別監擇差事手本。傳于徐有防曰。眞所謂朝拔其尤。暮拔其尤者也。雖是訓將。何能每每善擇。今番則將校中。事知人子枝。勿拘常極。但觀身手人品。明曰內抄擇擬入。
정조 5년
以司諫朴天衡牌不進罷職傳旨。傳于沈念祖曰。只推。
정조 5년
沈念祖。以禮曹言啓曰。臣熤。與戶曹判書金華鎭。進詣大報壇奉審。則奉室第一位褥席一。紙榜書寫時綿紬四幅袱一。尊所床巾二。白紬手巾一。籩四筐二。尊羃十一。扄三。座面紙一。黃幕一浮。黃帳三浮。朱漆高柱木一。白布遮日一浮。白木揮帳四浮。油遮日二浮。黃綿絲中束乼二。艮衣小束乼一。艮衣廣別大束乼三。艮衣中束乼二。艮衣三甲所三。艮衣登軒架白布遮日一浮。油遮日一浮。竝腐傷。工人所着紅紬衣八件。皂紬衣十七件。白紬中單十八件。白紬裙九件。白紬帶五件。金銅革帶七件。价幘冠五件。進賢冠四件。皮弁冠三件。㡤頭一箇。白布襪六件。烏皮履十件。干一箇。角槌三箇。竝破傷。修補之意。分付各該司。何如。傳曰。允。
정조 5년
沈念祖。以奉常寺官員。以都提調意啓曰。東籍親耕田所種九穀。先農祭後。卽爲起墾付種之意。敢啓。傳曰。知道。
정조 5년
徐有防。以兵曹言啓曰。今此元陵幸行時。侍衛當爲備員。而文兼權以綱遷轉之代。卽爲口傳差出。以爲備員侍衛之地。何如。傳曰。允。
정조 5년
掌令朴宗彦啓曰。臣於見職。前後情勢。有不敢冒據者。除拜以後。引義自列。辭章見阻。冒犯違傲。悚惶靡措。蹙伏俟勘。旣至多日。便同已遞之職。而且以目下事言之。副學之疏。以懲討之不嚴。譏責三司。諸臺皆已引避。而蒙遞矣。噫。彼論啓中。諸凶。尙今容息於覆載。王章未伸。輿憤愈激。其不能明目張膽。聲罪致討之罪。宜有所歸。誚謗之來。臣等烏可辭乎。臣雖未能詣臺。而自是一隊人耳。言議之責。元不間於出不出。則論其去就。實無異同。諸臺引遞之後。臣何敢曰在家不知。而獨自抗顔於臺次乎。昨緣日晩。未及祗肅。今始來避。所失尤大。請命遞斥臣職。答曰。依啓。
정조 5년
左參贊金魯鎭疏白。伏以。節回誕彌。禮成酌獻。仰惟聖慕。益復如新。臣於千萬夢想之外。西壁特授之命。忽下於宮庭起居之際。恩出不虞。班聯動色。臣誠瞠焉驚惑。五內失守。實不知何爲而有此命也。噫。臣特一倥侗人耳。文質無當。何所可取。而徒藉先蔭。節次推遷。前後踐歷。罔非踰涯。每念聖恩。無圖報之望。私門有驟盛之憂。集木之懼。寢夢猶驚。區區所自勉者。祗欲隨分於冗散之地。殫力於奔走之義。而不自意。晉秩無名。謬恩遄加。分外冥升之至此。豈但臣過福之災而已。恐將累則哲之明。而乖綜核之政。此豈細故也哉。反復揣量。寧有承當之望。而三召荐降。進退靡措。遂不得不章皇肅命。義雖出於叩謝。跡實涉於唐突。夤緣仍冒。尤非私心之所敢安。玆敢短章控籲。仰瀆宸聽。伏乞聖慈。天地父母。念崇秩之不宜輕畀。察臣懇之非出飾讓。亟命收還臣新除授資級。使公器重而私分安焉。答曰。省疏具悉。卿其勿辭行公。
정조 5년
辛丑正月二十三日申時。上御誠正閣。坐直承旨入待時。左承旨徐有防。左副承旨沈念祖。假注書李集斗。兼春秋張顯慶。記事官金載瓚。以次進伏訖。上曰。待令引儀擬望六人。亦爲入侍。前主簿任藗。前察訪任希澤南公著金載逵崔珽。前引儀李喜孫進前。上曰。使之分立陛前。試奏東西唱。藗等分立殿前。各奏臚唱訖。上曰。善唱矣。仍命退。藗等六人先退。又命引儀尹夔欽鄭瑀入侍。賤臣承命出來。與夔欽瑀入進。上曰。爾等。分東西呼唱。夔欽瑀。分立互唱訖。上曰。爾等出去。日習臚唱。無少間斷。克體飭敎之意。可也。仍命退。夔欽瑀先退。上命少退。更卽入侍。承史姑退。仍又入去進伏。上曰。右副承旨入侍事。出榻敎有防啓曰。啓本之連幅踏印。例也。而今此慶尙左兵虞候李鉉相。封進騎步兵上送啓本。連幅不爲踏印。莫重奏御文書之不能審愼。有此違格者。極爲駭然。而全羅兵使李鼎炳騎步兵上送啓本。第三幅。又不踏印。亦涉疎率。原啓本。所當還爲下送。而事係軍兵去就。不得已捧入矣。事體所在。不可無警。虞候李鉉相。從重推考。兵使李鼎炳。一體推考警責。何如。上曰。依爲之。出擧條上命書傳敎曰。今聞該房微稟。可謂衍語。旣曰只於出宮晝停待令。則還宮時。不欲侵夜可知。植炬。出宮時。至晝停所待令。還宮時。切勿措置。命書傳敎曰。同副承旨聞有親嫌云許遞。前望單子入之。待下批。牌招察任。上命退。承史退出。
정조 5년
行都承旨李𡊠坐。左承旨徐有防坐直。右承旨朴祐源式暇。左副承旨沈念祖坐。右副承旨金宇鎭病。同副承旨鄭志儉坐直。注書二員未差。假注書李集斗藥院直趙興鎭仕直。事變假注書李祖承仕。
정조 5년
産室廳直宿。大殿。藥房口傳問安。答曰。知道。
정조 5년
李𡊠啓曰。今此元陵親享時。承旨自明日。當爲備員齋宿。左副承旨申應顯。方在安州牧任所。合有變通之道。何以爲之。敢稟。傳曰。許遞。前望單子入之。
정조 5년
有政。吏批。判書李衍祥進。參判金憂材實錄廳進。參議未差。左承旨徐有防進。以鄭尙淳爲戶曹判書。李敬養爲吏曹參議。嚴璹爲大司憲。兪岳柱爲掌令。李敬一爲校理。金翊休爲修撰。鄭尙淳爲掌樂提調。李命植爲活人提調。鄭兼濟爲判校。金鍾禧爲監察。沈埉爲典籍。李彦五爲校檢。金持默爲司導主簿。柳明渭爲義盈主簿。孟儒龍爲典設別提。鄭基煥爲宗簿主簿。金履禧爲安州牧使。鄭民始爲戶曹參判。贈吏參金尙奎。贈吏判例兼。右參贊金魯鎭考。學生李宜新。今超通政。年七十故掌令李得華父。加資事。承傳。
정조 5년
兵批。兼判書洪樂性進。參判洪良浩病。參議李鎭恒病。參知趙時偉入直進。同副承旨鄭志儉進。以崔命健爲宣傳官。同知崔時龜單付。副護單吳載重金和中申致權朴宗彦。副司直尹坊李晉圭李敬養尹在醇宋民載。副司果李運彬。
정조 5년
承旨前望單子入之。鄭志儉落點。
정조 5년
傳于沈念祖曰。同副承旨入侍。
정조 5년
藥房提調前望單子入之。洪樂性落點。
정조 5년
以贊儀洪昌源拿處擧條。傳于鄭志儉曰。分揀。
정조 5년
以校理李兢淵。修撰朴天衡。牌不進罷職傳旨。傳于鄭志儉曰。只推。
정조 5년
傳于徐有防曰。承傳宣傳官李儒敬。投單出去之後。交代宣傳官。不卽待令。有承傳之事。而至使下位替代。作階陞遷。旣出奬勸。則有召不待。豈無懲勵。當該承傳宣傳官徐有和金益彬汰去。只以承傳汰去捧傳旨。
정조 5년
李𡊠。以禮曹言啓曰。大報壇祭。每年三月上旬內。擇日擧行事。曾已定式矣。吉日。令日官推擇。則來三月初六日爲吉云。以此日定行。而初雖以親祭磨鍊。亦多有攝行之例。今番則何以爲之乎。敢稟。傳曰。遣大臣攝行。可也。
정조 5년
鄭志儉。以兵曹言啓曰。今此元陵幸行時。侍衛當爲備員。而文兼金祤休。遷轉代。卽爲口傳差出。以爲備員侍衛之地。何如。傳曰。允。
정조 5년
兵曹口傳政事。以金履正爲文兼。
정조 5년
徐有防。以兵曹言啓曰。新除授文臣兼宣傳官金履正。時無職名。依例口傳付軍職。以爲侍衛之地。何如。傳曰。允。
정조 5년
兵曹口傳政事。副司果金履正。
정조 5년
徐有防。以兵曹言啓曰。今此元陵幸行時。左邊捕盜大將李昌運。以訓鍊都監中軍隨駕。右邊捕盜大將具以謙。以禁軍別將隨駕矣。回鑾間。留都訓鍊大將具善復。姑令兼察。何如。傳曰。允。
정조 5년
徐有防。以兵曹言啓曰。今此幸行時。交龍旗。預爲調習矣。今亦依前例。旗與竹出郊外。試習之意。敢啓。傳曰。知道。
정조 5년
沈念祖。以兵曹言啓曰。卽者東關王廟殿直白活內。殿內修掃。坊軍定送事。往于東部催促。則該部官員。謂以作挐官門。捉入捽曳打踵云。聞甚驚駭。莫重之地。守直之人。任意捽打。事未前有。萬萬可駭。當該部官。拿問重勘。該部下人。令攸司從重科治。何如。傳曰。允。
정조 5년
徐有防。以訓鍊都監言啓曰。今正月二十六日元陵幸行時。建陽門西營入直禁衛軍兵及東營集春營入直御營軍兵。以訓局餘軍。前期一日。替代。還宮後。還入直事。自兵曹節目啓下矣。建陽門軍一百名。把摠權邁。哨官吳道熿。西營軍四十名。哨官李儒喆。東營軍五十名。哨官李邦祜。集春營軍五十名。哨官金若訥。率領。與禁御兩營軍兵。替代入直。而還宮後替直之意。敢啓。傳曰。知道。守摠營留陣。旣命置之。本局餘軍。休亦可矣。適會此時。禁御新番軍。又多留營云。各其本營。以留營軍替把。而建陽門入直軍。亦依此例。以新番軍。替把還宮後。還爲替把事。知委兩營。可也。